**Daugavpils pilsētas domes 2021.gada 25.marta saistošo noteikumu Nr.16**

**“Grozījums Daugavpils pilsētas domes 2020.gada 19.novembra saistošajos noteikumos Nr.44 "Atbalsts krīzes situācijā sakarā ar Covid-19 infekcijas izplatību”” paskaidrojuma raksts**

|  |  |
| --- | --- |
| **Paskaidrojuma raksta sadaļas** | **Norādāmā informācija** |
| Projekta nepieciešamības pamatojums | 25.02.2021. stājās spēkā Grozījumi [Sociālo pakalpojumu un sociālās palīdzības likumā](https://likumi.lv/ta/id/68488-socialo-pakalpojumu-un-socialas-palidzibas-likums), ar kuriem pārejas noteikumi papildināti ar 37.1 punktu, paredzot pabalsta krīzes situācijā izmaksu pagarināt līdz 30.06.2021., krīzes pabalstu piešķirt arī tajos gadījumos, kad ievērojami samazinājušies mājsaimniecības vai personas ienākumi, līdz ar to noteikumu izdošanas tiesiskais pamatojums izteikts jaunā redakcijā, precizēti 1., 3. un 4.punkti.  Ņemot vērā to, ka ar 01.01.2021.  vairs nepastāv tiesiskais regulējums par dīkstāves pabalstu un dīkstāves palīdzības pabalstu, tiek precizēta terminu maiņa,  aizstājot 3.punktā vārdus “dīkstāves pabalsts” ar vārdiem  “dīkstāves atbalsts”.  Noteikumu 8.16.apkašpunkts precizēts, lai vienreizēju pabalstu 40 euro apmērā veselības aprūpei saņemtu visas smagi slimas guļošas personas ar I vai II invaliditātes grupu.  Noteikumi tiek papildināti ar 8.9 un 8.10 punktiem, precizējot nosacījumus ienākumu vērtēšanai vienreizējā pabalsta saņemšanai gadījumos, ja mājsaimniecība un persona nav līdz šim bijusi Sociālā dienesta redzeslokā un tās ienākumi nav izvērtēti. Precizēts, ka vienreizējo pabalstu izdevumiem individuālas apkures nodrošināšanai mājoklī ar cieto kurināmo var izmaksāt, pārskaitot to piegādātājam, uz pabalsta pieprasītāja kontu vai izņēmuma gadījumā - izmaksāt skaidrā naudā.  Noteikumi tiek papildināti ar III4 nodaļu “Pabalsts rehabilitācijas izdevumu segšanai atveseļošanās periodā pēc Covid-19 vīrusa izslimošanas”, paredzot, ka pabalstu 40 *euro* apmērā mēnesī līdz 3 mēnešiem var saņemt persona, kurai saskaņā ar ārsta norīkojumu nepieciešama skābekļa terapija mājas apstākļos atveseļošanās periodā pēc Covid-19 vīrusa izslimošanas, izņemot gadījumu, ja to apmaksā no valsts budžeta. |
| Īss projekta satura izklāsts | Ar grozījumiem:   * tiek grozīts noteikumu izdošanas tiesiskais pamatojums, 1., 3. un 4.punkts; * precizēts 8.1 6.apakšpunkts; * noteikumi papildināti ar 8.9 un 8.10 punktu; * noteikumi papildināti ar III4 nodaļu. |
| Informācija par plānoto projekta ietekmi uz pašvaldības budžetu | Pabalstu krīzes situācijā izmaksa būs jāturpina līdz 30.06.2021., saskaņā ar pārejas noteikumu 37.1punkta 3.punktu, lai daļēji kompensētu pašvaldību izdevumus par pabalstu krīzes situācijā izmaksu, valsts nodrošinās mērķdotāciju izdevumu segšanai 50 % apmērā no 01.02.2021. līdz 30.06.2021. izmaksātā pabalsta apmēra, bet ne vairāk kā 75 *euro* vienai personai mēnesī un, lai kompensētu izdevumus par izmaksājamo pabalstu 50 *euro* mēnesī par katru aprūpē esošu bērnu līdz 18 gadu vecumam, valsts nodrošinās mērķdotāciju izdevumu segšanai 100 % apmērā, tai skaitā audžuģimenei un aizbildnim, kam ir tiesības uz pabalstu krīzes situācijā.  Pabalstu izmaksai aptuveni 400 smagi slimām guļošām personām ar I vai II invaliditātes grupu Sociālā dienesta budžetā būs nepieciešami papildus 16 000 *euro,*  Lai nodrošinātu pabalstu izmaksu 40 *euro* apmērā mēnesī līdz 3 mēnešiem personām pēc Covid-19 vīrusa izslimošanas, papildus Sociālā dienesta budžetā būs nepieciešami 12 000 *euro* (pabalstu varētu saņemt aptuveni 100 personas mēnesī). |
| Informācija par plānoto projekta ietekmi uz uzņēmējdarbības vidi pašvaldības teritorijā | Nav attiecināms. |
| Informācija par administratīvajām procedūrām | Netiek mainītas. |
| Informācija par konsultācijām ar privātpersonām | Nav notikušas. |

Domes priekšsēdētājs I.Prelatovs

*Dokuments ir parakstīts ar drošu elektronisko parakstu un satur laika zīmogu*